DOLOŽKA

finančných, ekonomických, environmentálnych vplyvov, vplyvov na zamestnanosť a podnikateľské prostredie 

1. Odhad dopadov na verejné financie 
Úlohy štátu uvedené v materiáli týkajúce sa otázok harmonizácie regulačného rámca, rozvoja súťaže, efektívneho využívania frekvenčného spektra, výskumu a vývoja, monitorovania trhu, vykonávania sociálno-ekonomických analýz si vyžadujú finančné prostriedky v objeme 700 tis. € ročne v období 2009 – 2013. Uvedené prostriedky budú pokryté z rozpočtovej kapitoly Ministerstva dopravy, pôšt a telekomunikácií SR.
Vybrané nákladové položky prechodu na DVB-T, ktoré predstavujú priestor na možnú realizáciu záväzkov štátu tak, aby bol prechod plynulý a neohrozený nedostatkom investícií z dôvodu nestabilného prostredia sú rozpracované v materiáli Financovanie vybraných nákladových položiek v rámci zavádzania digitálneho vysielania v SR zohľadňujúc variant V2b schválenom uznesením vlády SR č. 265/2009 z 1. apríla 2009.  
Poskytovanie finančných zdrojov na rozvoj širokopásmových prístupových sietí v oblastiach, ktoré sú neatraktívne pre súkromný sektor z dôvodov dlhodobej návratnosti a vysokého rizika investícií, sa predpokladá z prostriedkov Operačného programu Infomatizácia spoločnosti (OPIS).

2. Odhad dopadov na obyvateľov, hospodárenie podnikateľskej sféry a iných právnických osôb 
Elektronické komunikácie sú z pohľadu ich vplyvu na ostatné odvetvia hospodárstva kľúčovým sektorom. Pri uplatňovaní základných princípov Národnej politiky pre elektronické komunikácie sa predpokladá efektívne využívanie frekvenčného spektra, čo umožňuje jeho ďalšie využitie v prospech iných služieb, ktoré v nemalej miere majú pozitívny ekonomický vplyv na obyvateľov a podnikateľskú sféru. Novovznikajúce inovatívne služby umožňujú rýchlejšie a efektívnejšie vykonávať špecifické činnosti bez geografického obmedzenia, nezávisle od času i priestoru.  
Zavádzanie informačných a komunikačných technológií prináša so sebou narastajúci počet rizík a zraniteľností (ohrozenie súkromia osobných informácií, hrozby pre bezpečnosť a spoľahlivosť sietí, kybernetický zločin, nelegálny obsah), preto je dôležitá ochrana údajov, súkromia a bezpečnosť, ktorá je základným pilierom dôvery užívateľov elektronických komunikačných sietí a služieb.

3. Odhad dopadov na životné prostredie
V súvislosti s prechodom na DVB-T sa predpokladá pozitívny vplyv na životné prostredie, keďže zavedením DVB-T sa zmenšia výkony vysielačov a tým sa zmenší intenzita elektromagnetického žiarenia pôsobiaceho na okolie. Prínos inovatívnych služieb, okrem iného, spočíva aj v možnosti práce na diaľku (homeworking, teleworking), ktorá môže podstatným spôsobom ovplyvniť riešenie otázok dopravy, a teda aj životného prostredia. 

4. Odhad dopadov na zamestnanosť
Rozvoj inovatívnych služieb elektronických komunikácií umožňuje vykonávať doterajšie činnosti celkom novým spôsobom, ktorý by inak nebol možný. Dnes sa tieto možnosti iba začínajú objavovať, ako napríklad možnosť práce na diaľku (homeworking, teleworking), ktorá môže ovplyvniť riešenie otázok zamestnanosti. Vo všeobecnosti sa predpokladá pozitívny dopad na zamestnanosť.  

5. Odhad dopadov na podnikateľské prostredie
Vyspelé technologické trendy v elektronických komunikáciách ovplyvnia podniky a pracovné prostredie. Na ich základe sa vytvoria nové možnosti pre priemyselný sektor a nové riešenia pre elektronický obchod. Rozšírenie možností súvisiacich s rozvojom inovatívnych služieb pozitívne ovplyvní trhy, ktoré s nimi súvisia, ako aj zúročia výhody, ktoré z nich získava podnikateľské prostredie. Materiál bude mať pozitívny vplyv na podnikateľské prostredie.